РЕГЛАМЕНТ (ЕО) № 228/2008 НА КОМИСИЯТА
от 13 март 2008 година
за изменение на Регламент (ЕО) № 595/2004 по отношение на интензивността на проверките върху доставките и директните продажби на мляко
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1788/2003 на Съвета от 29 септември 2003 г. за въвеждането на такса в сектора на млякото и млечните продукти (1), и по-специално член 24 от него,
като има предвид, че:
(1)
В член 22, параграф 1 от Регламент (ЕО) № 595/2004 на Комисията (2) за определяне на подробни правила за прилагане на Регламент (ЕО) № 1788/2003 се определя минималната интензивност на проверките, които следва да се извършват върху доставките и директните продажби. Тези проверки следва да бъдат включени в общия план за осъществяване на контрол, съставен на базата на анализ на риска.
(2)
България и Румъния прилагат системата от такси за пръв път през дванадесетмесечния период 2007/2008 г. За да се улесни прилагането на новата система, следва да бъде разрешено на тези държави-членки да намалят интензивността на проверките върху доставките в продължение на едногодишен преходен период.
(3)
Опитът показва, че в държавите-членки все още е значителен броят на производителите с 1-2 крави, особено при директните продажби. Запазването на същата интензивност на проверките при тези производители налага прекалено голяма административна тежест и би могло да отклони насочването на мерките за контрол върху дейности с повишен риск. Следователно би било целесъобразно да се намали интензивността на проверките при дребните директни продавачи, произвеждащи количества под 5 000 kg млечен еквивалент.
(4)
За да се даде възможност на държавите-членки да се възползват от облекченото положение, произтичащо от коригираната интензивност на проверките, и като се има предвид, че съгласно член 19, параграф 2 от Регламент (ЕО) № 595/2004 проверките се осъществяват отчасти през въпросния дванадесетмесечен период и отчасти след него, целесъобразно е коригираната интензивност на проверките да се приложи през дванадесетмесечния период 2007/2008 г., т.е. периода, започващ на 1 април 2007 г. и приключващ на 30 март 2008 г.
(5)
Регламент (ЕО) № 595/2004 следва да бъде съответно изменен.
(6)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Член 22 от Регламент (ЕО) № 595/2004 се изменя, както следва:
1.
В параграф 1 буква а) се заменя със следното:
„a)
2 % от производителите през дванадесетмесечния период 2007/2008 г. и през следващите дванадесетмесечни периоди, освен в случаите на България и Румъния, при които през дванадесетмесечния период 2007/2008 г. следва да бъдат подложени на проверка поне 1 % от производителите;“.
2.
Параграф 2 се заменя със следното:
„2. Проверките, посочени в член 21, параграф 2, покриват поне:
a)
5 % от производителите; или
б)
следните две групи:
i)
1 % от производителите, чието индивидуално референтно количество за директна продажба е под 5 000 kg и чиито декларирани директни продажби за съответния дванадесетмесечен период са под 5 000 kg мляко или млечен еквивалент;
ii)
5 % от производителите, които не отговарят на условията, посочени в подточка i).“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 април 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 март 2008 година.